b'\n_START_ARTICLE_\nT\xc3\xa5rnm\xc3\xb8lle\n_START_PARAGRAPH_\nEn T\xc3\xa5rnm\xc3\xb8lle er en vindm\xc3\xb8lletype, opf\xc3\xb8rt i sten og med cirkelformet eller tiln\xc3\xa6rmelsesvis cirkelformet grundplan. Formgivningen er optimal i forhold til vingernes passage forbi m\xc3\xb8llekroppen, som er udformet som (tiln\xc3\xa6rmelsesvis) en kegle. Typen er omtalt i litteraturen siden 1295, hvor den optr\xc3\xa6der i et v\xc3\xa6rk af Stephen de Pencastor fra Dover, mens den \xc3\xa6ldste illustration er fra 1390. De tidlige eksempler vat typisk en del af et f\xc3\xa6stningsv\xc3\xa6rk og havde fast tag som stubm\xc3\xb8llerne. Eksempler herp\xc3\xa5 findes bl.a. i Yorkshire og Buckinghamshire. I Holland findes der optegnelser over 7 m\xc3\xb8ller af denne type i 1407.\n_START_SECTION_\nFormgivning\n_START_PARAGRAPH_\nOpmuringen muligg\xc3\xb8r tilf\xc3\xb8jelser af "kunstneriske" pr\xc3\xa6g, fx ved at inds\xc3\xa6tte mosaiksten eller at tilf\xc3\xb8je buer eller andre s\xc3\xa6rpr\xc3\xa6g. Nogle t\xc3\xa5rnm\xc3\xb8ller er kendetegnet ved en relativt stor forskel i diameter mellem grundplanet og toppen af m\xc3\xb8llen. De betegnes ogs\xc3\xa5 "jomfrum\xc3\xb8ller".\n_START_SECTION_\nHistorie\n_START_PARAGRAPH_\nDen \xc3\xb8konomiske v\xc3\xa6kst i Europa gav for\xc3\xb8get eftersp\xc3\xb8rgsel efter energikilder, og vindm\xc3\xb8llerne bredte sig derfor i landskaberne. Med udviklingen af den hollandske m\xc3\xb8lle, der har drejelig hat fik t\xc3\xa5rnm\xc3\xb8llerne st\xc3\xb8rre kapacitet; denne type ses ofte betegnet som "t\xc3\xa5rnholl\xc3\xa6nder". Til forskel fra de \xc3\xb8vrige "holl\xc3\xa6ndere" er t\xc3\xa5rnm\xc3\xb8llernes grundplan tiln\xc3\xa6rmelsesvis cylinderformet, hvor de \xc3\xb8vrige hollandske m\xc3\xb8ller er ottekantede. Mange m\xc3\xb8ller af denne type er placeret i st\xc3\xb8rre byer og kaldes derfor ogs\xc3\xa5 "bym\xc3\xb8ller". De blev ofte placeret i n\xc3\xa6rheden af voldene og fungerede i forbindelse med et f\xc3\xa6stningsv\xc3\xa6rk. Mens de andre vindm\xc3\xb8ller hovedsagelig blev anvendt til formaling af korn til melproduktion, var t\xc3\xa5rnm\xc3\xb8llerne ogs\xc3\xa5 orienteret mod industriel produktion, fx farveri, v\xc3\xa5benproduktion, kl\xc3\xa6defabrikation og papirm\xc3\xb8lleri. _NEWLINE_T\xc3\xa5rnm\xc3\xb8llerne har en fordel i forhold til m\xc3\xb8ller af tr\xc3\xa6, idet de kan bygges i flere etager (lofter)  Det antages, at den st\xc3\xb8rste, der nogensinde er bygget, var en 37 meter h\xc3\xb8j engelsk m\xc3\xb8lle med en grundplan p\xc3\xa5 12 meter i diameter. Underm\xc3\xb8llen under galleriet bestod af fire etager, mens overm\xc3\xb8llen var opbygget i fem lofter. De fleste bevarede af denne m\xc3\xb8lletype findes imidlertid i Holland, hvor de i udstrakt grad har v\xc3\xa6ret anvendt som pumpem\xc3\xb8ller til afvandingsform\xc3\xa5l.\n_START_SECTION_\nSj\xc3\xa6lden underkategori\n_START_PARAGRAPH_\nBjerre M\xc3\xb8lle, 8781 Stenderup, er den eneste bevarede m\xc3\xb8lle med teglh\xc3\xa6ngt m\xc3\xb8llekrop.'